รัฐบาลไทย-ข่าวทำเนียบรัฐบาล-นายกรัฐมนตรีเป็นประธานประชุม กนช. มอบหมาย กษ. มท. และ ทส. ร่วมกันแก้ไขปัญหาการบริหารจัดการน้ำให้ประชาชนอย่างเป็นระบบ
วันพุธที่ 3 พฤษภาคม 2560
นายกรัฐมนตรีเป็นประธานประชุม กนช. มอบหมาย กษ. มท. และ ทส. ร่วมกันแก้ไขปัญหาการบริหารจัดการน้ําให้ประชาชนอย่างเป็นระบบ
นายกรัฐมนตรีเป็นประธานประชุม กนช. ครั้งที่ 1/60  มอบหมาย กษ. มท. ทส. ร่วมแก้ไขปัญหาการบริหารจัดการน้ําอย่างเป็นระบบ ให้ทบทวนแก้ไขปัญหาแหล่งกักเก็บน้ําให้เกิดประสิทธิภาพสูงสุดทั่วประเทศ เร่งรัดจัดตั้งศูนย์บริหารจัดการข้อมูลน้ํา ป่า ที่ดิน
วันนี้ (3 พฤษภาคม 2560) เวลา 09.30 น. ณ ตึกสันติไมตรี (หลังใน) ทําเนียบรัฐบาล พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะกรรมการทรัพยากรน้ําแห่งชาติ (กนช.) ครั้งที่ 1/2560 โดยมี พลเอก อนุพงษ์ เผ่าจินดา รัฐมนตรีว่าการกระทรวงมหาดไทย พลเอก ฉัตรชัย สาริกัลยะ รัฐมนตรีว่าการกระทรวงเกษตรและสหกรณ์ นางอรรชกา สีบุญเรือง รัฐมนตรีว่าการกระทรวงวิทยาศาสตร์และเทคโนโลยี พร้อมผู้แทนจากหน่วยงานที่เกี่ยวข้องร่วมประชุม
ภายหลังการประชุม นายวรศาสน์ อภัยพงษ์ อธิบดีกรมทรัพยากรน้ํา ในฐานะเลขานุการคณะกรรมการทรัพยากรน้ําแห่งชาติ ได้แถลงผลการประชุมว่า รัฐบาลได้เร่งแก้ไขปัญหาการบริหารจัดการน้ําของประเทศ ทั้งปัญหาน้ําแล้ง น้ําท่วม และน้ําเสีย มาอย่างต่อเนื่อง โดยจากการประชุมวันนี้ นายกรัฐมนตรีได้มอบนโยบายให้กระทรวงเกษตรและสหกรณ์ (กษ.) กระทรวงมหาดไทย (มท.) และกระทรวงทรัพยากรธรรมชาติและสิ่งแวดล้อม (ทส.) ร่วมกันแก้ไขปัญหาการบริหารจัดการน้ําอย่างเป็นระบบ โดยมุ่งเน้นให้มีการทบทวนแก้ไขปัญหาเกี่ยวกับแหล่งกักเก็บน้ําเพื่อให้เกิดประสิทธิภาพสูงสุดทั่วประเทศ ซึ่งจะเป็นการช่วยเหลือเกษตรกร รวมถึงการประกันภัยทางการเกษตร เชื่อมโยงกับแผนที่เกษตรเพื่อการบริหารจัดการเชิงรุก (Agri-map) และการสร้างมูลค่าเพิ่มให้กับสินค้าเกษตรโดยกระบวนการแปรรูป การสร้างความรับรู้ความเข้าใจให้กับภาคประชาชนเกี่ยวกับการบริหารจัดการความเสี่ยง เพื่อเตรียมพร้อมรองรับสถานการณ์ที่จะเกิดขึ้น และการจัดหาแหล่งน้ําดิบให้กับพื้นที่ที่ขาดแคลนน้ํา นอกจากนี้ ยังกําชับให้เร่งรัดจัดหาระบบประปาหมู่บ้านให้ครบทุกหมู่บ้านให้เป็นไปตามแผน พร้อมทั้งเร่งรัดการจัดตั้งศูนย์บริหารจัดการข้อมูลน้ํา ป่า และที่ดิน โดยให้สังกัดสํานักนายกรัฐมนตรีซึ่งมีนายกรัฐมนตรีเป็นประธาน
พร้อมกันนี้ ในการแก้ไขปัญหาการบริหารจัดการน้ําของประเทศ ที่ประชุมได้เห็นชอบโครงการปรับปรุงและฟื้นฟูแหล่งน้ําโดยความร่วมมือของกองทัพบกร่วมกับมูลนิธิอุทกพัฒน์ จํานวน 22 โครงการ ในพื้นที่ 15 จังหวัด เพื่อเพิ่มประสิทธิภาพการระบายน้ําในช่วงน้ําหลาก การกระจายน้ําให้กับพื้นที่การเกษตร ประมาณ 2,600 ไร่ มีน้ําต้นทุนเพิ่มขึ้นไม่ต่ํากว่า 3.57 ล้านลูกบาศก์เมตร โดยมอบหมายให้ กษ. นําแผนพัฒนาแหล่งน้ําธรรมชาติขนาดใหญ่ 4 แห่ง ประกอบด้วย บึงบอระเพ็ด จังหวัดนครสวรรค์ บึงสีไฟ จังหวัดพิจิตร กว๊านพะเยา จังหวัดพะเยา และหนองหาน จังหวัดสกลนคร ไปหารือร่วมกับหน่วยงานที่เกี่ยวข้อง สําหรับกรมทรัพยากรน้ําและกรมชลประทานให้ร่วมกันทบทวนการใช้ประโยชน์จากน้ําในโครงการไฟฟ้าพลังน้ําสตึงนัม ซึ่งมีศักยภาพสามารถนําน้ํามาใช้ได้ในพื้นที่ภาคตะวันออก รองรับการพัฒนาได้ไม่น้อยกว่า 400 ล้านลูกบาศก์เมตรต่อปี อีกทั้งให้กรมทรัพยากรน้ําเป็นเจ้าภาพในการหารือเพื่อเร่งรัดการทบทวนและปรับปรุงซ่อมแซมแหล่งน้ําตามภารกิจถ่ายโอนที่ได้มอบให้แก่องค์กรปกครองส่วนท้องถิ่นไปแล้วประมาณ 10,000 แห่งทั่วประเทศ เพื่อให้มีการใช้ประโยชน์จากแหล่งน้ําที่ได้พัฒนาขึ้นอย่างคุ้มค่าและยั่งยืนต่อไป
ที่ประชุมยังเห็นชอบให้มีการกลั่นกรองแผนงานบูรณาการการบริหารจัดการน้ําอย่างเป็นระบบครบวงจร โดยให้พิจารณาในแต่ละแผนที่ (Area base) ควบคู่กับการพิจารณาให้สอดคล้องกับยุทธศาสตร์การบริหารจัดการทรัพยากรน้ํา 20 ปี นอกจากนี้ กนช. ยังได้มอบหมายให้หน่วยงานที่เกี่ยวข้องเร่งจัดทําชุดข้อมูลสร้างการรับรู้ที่ถูกต้องให้กับประชาชนในด้านการบริหารจัดการทรัพยากรน้ําทั้งระบบผ่านสื่อต่าง ๆ แบ่งเป็น 4 หมวดหลัก ได้แก่ (1) การกักเก็บน้ํา ระบบส่งน้ํา และระบบการระบายน้ําในแต่ละสภาพภูมิประเทศ (2) ข้อมูลสถานการณ์น้ํา จําแนกเป็นรายภูมิภาคและความเชื่อมโยงในการใช้น้ําร่วมกัน (3) การดําเนินการของรัฐบาลทั้งที่เป็นมาตรการแก้ไขปัญหาเฉพาะหน้า โดยจําแนกเป็นปัญหาน้ําท่วม น้ําแล้ง และมาตรการระยะยาวที่มีความยั่งยืน (4) ผลกระทบที่อาจจะเกิดขึ้นหากไม่มีการแก้ไขการบริหารจัดการน้ํา
---------------
กลุ่มประชาสัมพันธ์และเผยแพร่ สํานักโฆษก
(ข้อมูลจากฝ่ายเลขานุการ กนช.)